## Odluka Vijeća za elektroničke medije, klasa: 612-12/14-01/0004, urbroj: 567-06-14-03 od 26. svibnja 2014.

### NN 67/2014 (2.6.2014.), Odluka Vijeća za elektroničke medije, klasa: 612-12/14-01/0004, urbroj: 567-06-14-03 od 26. svibnja 2014.

67 02.06.2014 Odluka Vijeća za elektroničke medije, klasa: 612-12/14-01/0004, urbroj: 567-06-14-03 od 26. svibnja 2014.

VIJEĆE ZA ELEKTRONIČKE MEDIJE

1282

Vijeće za elektroničke medije, u sastavu Mirjana Rakić, predsjednica Vijeća, Ernest Strika, zamjenik predsjednice Vijeća te Damir Hajduk, Suzana Kunac, Vesna Roller, Gordana Simonović i Robert Tomljenović, članovi Vijeća, na temelju odredbe članka 73. stavka 7. i 8. Zakona o elektroničkim medijima (»Narodne novine«, broj 153/09, 84/11, 94/13 i 136/13), nakon provedenog postupka nadmetanja sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 2/14, klasa: 612-12/14-02/0003, urbroj: 567-06-14-01, »Narodne novine« broj 45/14 i utvrđivanja uvjeta za davanje koncesije, na 25-14 sjednici održanoj 23. svibnja 2014., donijelo je

ODLUKU

I. Nakon provedenog postupka nadmetanja sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 2/14 za područje Grada Slavonskog Broda (G-SB), 92,0 MHz, objavljene na temelju Odluke Vijeća za elektroničke medije od 3. travnja 2014., kao najpovoljniji ponuditelj odabrano je Društvo multiple skleroze Brodsko-posavske županije, Đure Pilara 2, Slavonski Brod, OIB: 11765692926 te mu se daje koncesija za obavljanje djelatnosti pružanja medijske usluge neprofitnog radija na predmetnom području.

II. Vrijeme trajanja koncesije je 9 (devet) godina.

III. Visina godišnje naknade za koncesiju sastoji se od fiksnog i varijabilnog dijela. Fiksni dio godišnje naknade za koncesiju plaća se na svakih 50.000 stanovnika u iznosu od 500,00 kuna. Varijabilni dio godišnje naknade za koncesiju plaća se u iznosu od 0,15% od ukupnoga godišnjeg bruto prihoda koje je u prethodnoj godini ostvario ponuditelj. Varijabilni dio godišnje naknade za koncesiju ponuditelj plaća na iznos ostvarenog ukupnog godišnjeg bruto prihoda od obavljanja djelatnosti pružanja medijskih usluga televizije iznad 5.000.000,00 kuna. Minimalni iznos godišnje naknade za koncesiju iznosi 500,00 kuna.

IV. Odabrani ponuditelj je obvezan u roku od 10 (deset) dana od dana objave ove Odluke u »Narodnim novinama« uputiti Hrvatskoj agenciji za poštu i elektroničke komunikacije (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj agenciji za poštu i elektroničke komunikacije smatrat će se da je odustao od koncesije.

V. Sukladno članku 22. stavku 5. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 131/13) Hrvatska agencija za poštu i elektroničke komunikacije dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 120 (stotinu i dvadeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti radija na temelju provedenog postupka nadmetanja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 17-14 sjednici održanoj 3. travnja 2014. godine donijelo je Odluku o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 2/14. Prije objave Obavijesti izvršena je procjena vrijednosti koncesije te je izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge radija na području Grada Slavonskog Broda (G-SB).

Obavijest je objavljena u »Narodnim novinama« broj 45 od 9. travnja 2014. godine. U propisanom roku sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 2/14 ponudu su dostavili ponuditelji Društvo multiple skleroze Brodsko-posavske županije iz Slavonskog Broda i Radio Psunj d.o.o. iz Nove Gradiške.

Vijeće je provelo postupak razmatranja i ocjene zaprimljenih ponuda u skladu s odredbama Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija te utvrđivalo ispunjavanje uvjeta u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih obaviješću o namjeri davanju koncesije,

– programsku osnovu koja mora sadržavati programsku shemu kojom se određuje:

• vrsta audiovizualnog programa, odnosno njihovo razvrstavanje u pojedine skupine,

• predviđeni kvantitativni razmjer između pojedinih skupina sadržaja,

• predviđeni maksimalni opseg oglasnih sadržaja iz članka 30. ZEM-a,

• predviđeni opseg vlastitih audiovizualnih djela iz članka 38. ZEM-a,

• predviđeni udio hrvatskih audiovizualnih djela,

• vrijeme objavljivanja iz članka 36. ZEM-a.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– izvadak iz sudskog registra ili drugog propisanog registra u Republici Hrvatskoj,

– izvod iz kaznene evidencije ili javno ovjerovljenu izjavu da podnositelju i osobi ovlaštenoj po zakonu za zastupanje nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

– potvrdu nadležne porezne uprave o nepostojanju duga vezano za porezne obveze i obveze za mirovinsko i zdravstveno osiguranje,

– potvrda Financijske agencije da nije podnesen prijedlog za otvaranje postupka predstečajne nagodbe,

– potvrda Financijske agencije da nije otvoren postupak predstečajne nagodbe,

– druge isprave propisane javnim natječajem i/ili natječajnom dokumentacijom.

U postupku utvrđivanja formalnih uvjeta Vijeće je zatražilo sukladno članku 20. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine«, broj 131/13) pojašnjenje ponude ponuditelja Radio Psunj d.o.o. budući da nisu točno specificirane emisije vlastite proizvodnje te nije bilo moguće sa sigurnošću utvrditi izračun iste, a utvrđen je razmjerno visoki udio od 56,20%. Nadalje potrebno je bilo pojasniti da li je u ponudi odvojen govorni dio od glazbenog sadržaja, jer su udjeli u informativnom programu razmjerno visoki – 20,43%, a u glazbenom programu ispod prosjeka – 54,61% te slijedom toga proizlazi da gotovo pola programa ima govorni udio.

U svom očitovanju ponuditelj Radio Psunj d.o.o. navodi:

Naš kompletan program se temelji na vlastitoj produkciji, odnosno emisijama koje sami proizvodimo. Nemamo niti jednu emisiju nacionalnih servisa niti tuđe produkcije. Shodno tome smo i napravili TABELU koju Vam u prilog i dostavljamo – vlastite produkcije kojom smo točno specificirali emisije vlastite proizvodnje i u njoj iskazali ukupnu minutažu trajanja emisije tjedno, odvojili točan iznos minuta govornog djela i točnu minutažu glazbenog djela, svih emisija po svim kategorijama.

Pogreška je učinjena u izračunu vlastite proizvodnje. Ovako visok udio dobili smo jer se računala kompletna minutaža prikazanih emisija. Međutim u konzultacijama s Odjelom za nadzor dobili smo pojašnjenje da se vlastita proizvodnja izračunava shodno samo govornom sadržaju na određene emisije. Na temelju tog pojašnjenja, a kako bi bili realni i objektivni prikazali smo Vam u tabeli vlastite proizvodnje točnu minutažu govornog djela emisija na osnovi čega smo dobili izračun vlastite proizvodnje, koji je sa 52,20 % došao na 34,14 % što je realni prikaz našeg programa.

Nadalje, navodite u dopisu da je u ponudi postotak Informativnog programa visok i iznosi 20,40%. Kada smo u tabeli vlastite proizvodnje odvojili točnu minutažu govornog djela i glazbe – udio Informativnog programa se smanjuje sa 20,40 na 12,70 % što je i vidljivo u tabeli s podacima o vlastitoj proizvodnji. Udio glazbe u programu je dosada bio ispod prosjeka jer se informativni, zabavni, glazbeni, obrazovni, umjetnost i kultura, sportski te vjerski dio nije razdvojio minutažom na govorni i glazbeni, stoga smo, kako bi bilo jasnije u tablici odvojili minutažom govorni dio od glazbenog i došli do većeg postotka glazbe nego statistički podaci to i prikazuju.

Razlika u postotku se pojavila i kod Zabavnog programa, jer smo u toj kategoriji programa uvrstili emisiju »Mali oglasi«. U konzultaciji s Odjelom za nadzor upozoreni smo da se ista ne može prikazati u zabavni program, nego u audiokomercijalnu komunikaciju, čime se i njen postotak shodno tome povećao.

Na temelju dostavljenog pojašnjenja od strane ponuditelja Radio Psunja d.o.o. razvidno je da ponuda sukladno Obavijesti uključuje pogrešno predstavljenu programsku osnovu, koja nije u skladu s odredbama Pravilnika o detaljnim mjerilima za određivanje audiovizualnih i/ili radijskih programa koji se smatraju vlastitom proizvodnjom (»Narodne novine« broj 43/10), te zbog toga zahtijeva izmjene. Iz tog se razloga dostavljena ponuda sukladno Obavijesti o namjeri davanja koncesije ne može prihvatiti, a sukladno odredbi članka 20. st. 1. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija, kojom je propisano, uz ostalo, da pojašnjenje ne smije rezultirati izmjenom ponude, a što bi, slijedom navedenoga, ovdje nepobitno bio slučaj.

S obzirom na to da je preostala ponuda udruge Društvo multiple skleroze Brodsko-posavske županije iz Slavonskog Broda ispunila uvjete iz natječajne dokumentacije, Obavijesti o namjeri davanja koncesija za obavljanje djelatnosti pružanja medijskih usluga radija br. 2/14 i citiranih izvora prava, utvrđeno je da nema pravnih i stvarnih zapreka za glasovanje te se pristupilo glasovanju o ponudi koristeći glasačke listiće.

Na temelju prebrojanih glasova utvrđeni su rezultati te je Vijeće većinom glasova odlučilo da se koncesija za obavljanje djelatnosti pružanja medijske usluge radija na području Grada Slavonskog Broda (G-SB), daje udruzi Društvo multiple skleroze Brodsko-posavske županije koja će svojim programom informirati te se baviti i aktualnim pitanjima osoba s invaliditetom, ali i dati prostor etničkim, vjerskim i svim drugim manjinama. Program će se gotovo u cijelosti temeljiti na lokalnom sadržaju, ali će uključivati i sve temeljne informativno-obrazovne sadržaje koji su od specifičnog i relevantnog značenja ili interesa za slušatelje na tom koncesijskom području. Ono što čini posebnost ovog projekta je da su ga osmislile i da ga provode upravo osobe s invaliditetom koje su u tom području u Republici Hrvatskoj poznate po vođenju radioemisija i pisanju scenarija, u glumi i brojnim drugim područjima.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim upravnim sudom u roku od 30 dana od dana primitka odluke. Tužba se predaje ili šalje neposredno nadležnom upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/14-02/0004

Urbroj: 567-06-14-03

Zagreb, 26. svibnja 2014.

Predsjednica
Vijeća za elektroničke medije
Mirjana Rakić, v. r.

Odluka, NN 67/2014-1282